stanford-oval/wikipedia huggingface dataset:
סחף גנטי
סחף גנטי וגודל האוכלוסייה

קביעה נפוצה, שמופיעה אפילו בכמה ספרי לימוד בסיסיים לביולוגיה, היא שסחף גנטי אופייני לאוכלוסיות קטנות, ואיננו מתרחש (או שהוא חלש מאוד) באוכלוסיות גדולות. זוהי קביעה פשטנית שעלולה להטעות, שכן לסחף הגנטי יש השלכות בעלות חשיבות רבה גם באוכלוסיות גדולות. על פי המודל הבסיסי בגנטיקה של אוכלוסיות לתורשה נייטרלית, ההסתברות של מוטציה נייטרלית שהתרחשה בפרט בודד להשתלט על האוכלוסייה כולה היא ביחס הפוך לגודל האוכלוסייה. מכאן נובע שסיכויי המוטציה פוחתים מהר מאוד עם העלייה בגודל האוכלוסייה, אך אינם יורדים לאפס כל עוד המוטציה לא נכחדה לחלוטין. אולם, באוכלוסייה גדולה יותר יש יותר פרטים שתורמים מוטציות חדשות, ולכן המספר הכולל של מוטציות נייטרליות שמופיעות באוכלוסייה בכל דור גדל ביחס ישר לגודל האוכלוסייה. מכאן נובע ששתי מגמות אלו מבטלות בדיוק זו את זו, כך שהמספר הכולל של מוטציות נייטרליות שמתקבעות באוכלוסייה בסחף גנטי בכל דור נשאר קבוע, ואינו תלוי כלל בגודל האוכלוסייה. על אי-תלות זו מבוססים חישובי שעון מולקולרי, המתארכים את זמן האב הקדמון המשותף המאוחר ביותר של שתי אוכלוסיות לפי מידת ההבדל הגנטי ביניהן. חישובי שעון מולקולרי מניחים שמספר המוטציות המתקבעות באוכלוסייה בסחף גנטי בכל דור נשאר דומה, גם אם האוכלוסייה גדלה או קטנה.
מסקנה חשובה נוספת של המודל לתורשה נייטרלית היא שהזמן הממוצע לקיבוע של מוטציה נייטרלית באוכלוסייה באמצעות סחף גנטי גדל ביחס ישר לגודל האוכלוסייה. היינו, ההתפשטות של מוטציה נייטרלית טיפוסית באמצעות סחף גנטי היא מהירה מאוד באוכלוסייה קטנה מאוד, בעוד שבאוכלוסייה גדולה מאוד היא עשויה להימשך מיליוני דורות. אך גם מכך אין להסיק שסחף גנטי אינו מתרחש באוכלוסיות גדולות. באוכלוסייה גדולה מתקיימות בכל דור מספר עצום של וריאציות גנטיות נייטרליות. אופיו האקראי של הסחף הגנטי גורם לכמחציתן להגדיל את שיעורן באוכלוסייה בדור הבא, ולמחצית השנייה להקטין אותו. לכן רק אחוז זעיר מתוך הווריאציות הנייטרליות יהיו "בנות מזל" מספיק ויזכו להתקבע באוכלוסייה לבסוף, ועבור כל אחת מהן ייארך התהליך דורות רבים מאוד, אך תהליך זה מתרחש בכולן במקביל ובאופן בלתי תלוי. כפי שעולה מן הפסקה הקודמת, בכל דור מספר מוחלט דומה של וריאציות נייטרליות כאלו יסיים את תהליך הקיבוע, בלי תלות בגודלה של האוכלוסייה.
סחף גנטי לעומת ברירה טבעית

באוכלוסיות טבעיות, סחף גנטי וברירה טבעית אינם פועלים במנותק זה מזה; מדובר בשתי תופעות שקיימות ופועלות תמיד, יחד עם היווצרות מוטציות והגירה. אבולוציה נייטרלית היא תוצר של מוטציות ושל סחף גנטי, לא של סחף גנטי בלבד. באופן דומה, גם כאשר הברירה הטבעית חזקה יותר מהסחף הגנטי וגוברת עליו, היא יכולה לפעול רק על מגוון גנטי שנוצר כתוצאה ממוטציות.
בניגוד לברירה הטבעית, שפועלת בכיוון מסוים ומנחה את האבולוציה לעבר תכונות שמתאימות יותר לסביבה הנוכחית, לסחף הגנטי אין כיוון והוא מונחה אך ורק על ידי סיכויים אקראיים. כתוצאה מכך, סחף גנטי פועל על השכיחות של גנוטיפים שונים באוכלוסייה מבלי להתחשב בהשפעותיהם הפנוטיפיות. לעומת זאת, הברירה הטבעית דוחפת להתפשטותם של אללים שהשפעותיהם הפנוטיפיות מגבירות את ההישרדות ו/או ההתרבות של הנושאים אותם, מפחיתה את שכיחותם של אללים שיוצרים תכונות שמזיקות להישרדות ו/או להתרבות, ומתעלמת מאללים שהם נייטרליים.
חוק המספרים הגדולים מנבא שכאשר מספר העותקים המוחלט של אלל הוא קטן (למשל, באוכלוסיות קטנות), הסחף הגנטי הפועל בכל דור על שכיחות האלל הוא בעוצמה גבוהה יותר. עוצמת הסחף הגנטי הופכת גדולה מספיק כדי לגבור על הברירה הטבעית בכל שכיחות אללים שהיא, רק כאשר מקדם הברירה (Selection coefficient) קטן יותר מאחד חלקי גודל האוכלוסייה האפקטיבי (אנ'). לפיכך, אבולוציה בלתי אדפטיבית שנגרמת ממוטציות ומסחף גנטי נחשבת למנגנון שינוי אבולוציוני משמעותי ובעל השלכות בעיקר באוכלוסיות קטנות ומבודדות. חישובי הסחף הגנטי תלויים בגודל האוכלוסייה האפקטיבי, אבל לא לגמרי ברור מה היחס בין גודל זה ובין מספר הפרטים הממשי באוכלוסייה. גודל האוכלוסייה האפקטיבי הרלוונטי לחישוב הסחף הגנטי הפועל על אלל נייטרלי מסוים, יכול להפוך קטן יותר כתוצאה מברירה טבעית הפועלת על גנים אחרים הממוקמים בסמוך לו – בשל תאחיזה גנטית. ככל ששיעור השחלוף גבוה יותר, התאחיזה פוחתת ולכן משפיעה פחות על גודל האוכלוסייה האפקטיבי הרלוונטי לגן ספציפי. ניתן לראות את ההשפעות האלה בסטטיסטיקה המולקולרית של הגנום, בתור מִתאם בין שיעור השחלוף המקומי ובין המגוון הגנטי, ובתור מִתאם שלילי בין צפיפות הגנים ובין המגוון הגנטי ברצפים לא-מקודדים. הסטוכסטיות שנובעת מתאחיזה בין גן מסוים ובין גנים אחרים שפועלת עליהם ברירה טבעית אינה זהה לטעות דגימה, ומכונה לעיתים genetic draft כדי להבדיל בינה ובין סחף גנטי (genetic drift).
אללים ששכיחותם נמוכה פגיעים יותר ועלולים להיכחד כתוצאה ממקריות עיוורת, אפילו אם הברירה הטבעית פועלת לטובתם. מוטציות מזיקות לרוב מסולקות במהירות רבה באוכלוסיות גדולות, אבל גם למוטציות מועילות חדשות יש סיכוי גבוה להיכחד כתוצאה מסחף גנטי, כמעט כמו למוטציות נייטרליות, בגלל מספר העותקים הקטן שלהן. רק לאחר שהשכיחות של מוטציה מועילה עוברת סף מסוים, לסחף הגנטי כבר אין השפעה עליה.
ראו גם

סחיפה אנטיגנית
מאגר גנים
דחף מיוטי
ביאורים

↑  מוטציה נייטרלית היא שינוי גנטי שאינו משפיע על מידת התאמתו של הפרט לסביבה, ועל סיכוייו לשרוד ולהתרבות. במילים אחרות: מוטציה נייטרלית אינה משפיעה על הכשירות של הפרט הנושא אותה.
↑  במילים אחרות: סחף גנטי פועל לשינוי שכיחותם של וריאנטים גנטיים מבלי להתחשב בהשפעתם על תכונות הפרטים באוכלוסייה.
↑  כלומר, אבולוציה שאינה תורמת להסתגלות לסביבה הנוכחית.
↑  היחס בין מספר הגנים ובין מספר זוגות הבסיסים, ברצף DNA מסוים או בגנום כולו.
הערות שוליים

↑  Charlesworth B, Morgan MT, Charlesworth D (1993). "The effect of deleterious mutations on neutral molecular variation" (PDF). Genetics. Genetics Society of America. 134 (4): 1289–303. doi:10.1093/genetics/134.4.1289. PMC 1205596. PMID 8375663.
↑  Presgraves DC (2005). "Recombination enhances protein adaptation in Drosophila melanogaster". Current Biology. Cell Press. 15 (18): 1651–6. doi:10.1016/j.cub.2005.07.065. PMID 16169487. S2CID 15120927.
↑  Nordborg M, Hu TT, Ishino Y, Jhaveri J, Toomajian C, Zheng H, Bakker E, Calabrese P, Gladstone J, Goyal R, Jakobsson M, Kim S, Morozov Y, Padhukasahasram B, Plagnol V, Rosenberg NA, Shah C, Wall JD, Wang J, Zhao K, Kalbfleisch T, Schulz V, Kreitman M, Bergelson J (2005). "The pattern of polymorphism in Arabidopsis thaliana". PLOS Biology. Public Library of Science. 3 (7): e196. doi:10.1371/journal.pbio.0030196. PMC 1135296. PMID 15907155.
| אבולוציה |
| --- | --- | --- |
| מנגנונים ותהליכים | הסתגלות • סחף גנטי • זרימת גנים • מוטציה • ברירה טבעית • ברירה זוויגית • ברירת שארים • היווצרות המינים |  |
| מחקר והיסטוריה | היסטוריית חקר האבולוציה • היסטוריית חקר התפתחות האדם • ראיות • היסטוריה של החיים • מאובן מעבר • הסינתזה המודרנית • השפעות חברתיות • תאוריה ועובדה • התנגדויות / מחלוקת |  |
| תחומים בביולוגיה אבולוציונית | קלדיסטיקה • גנטיקה אקולוגית • ביולוגיה התפתחותית אבולוציונית • אבולוציה של האדם • אבולוציה של צמחים • אבולוציה מולקולרית • פילוגנטיקה • גנטיקה של אוכלוסיות • אבולוציה של השפה |  |
קטגוריית אבולוציה • פורטל ביולוגיה
| --- | --- |
בקרת זהויות :  GND: 4357334-4
פלוריסיינטה

| --- | --- |

עטיפת הדיסק של העונה השנייה של פלוריסיינטה
 סוגה:  טלנובלה
 יוצרים:  כריס מורנה
 כותבים:  מרטין מריאני
 שחקנים:  פלורנסיה ברטוטי  פאביו די תומאסו  חואן מנואל חיל נבארו  בנחמין רוחאס  איסבל מסדו
 ארץ מקור:  ארגנטינה
 שפות:  ספרדית
 מספר עונות:  2
 מספר פרקים:  361
 הפקה
 חברת הפקה:  Cris Morena Group, yair dori international
 אורך פרק:  כ-45 דקות
 שידור
 רשת שידור:  Chanel13 (ארגנטינה)
 רשת שידור בישראל:  פוקס קידס  ג'טיקס   ערוץ עשר   ערוץ 22   yesVOD kids  Kidz (בלעדי למנויי yes)
 תקופת שידור מקורית:  15 במרץ 2004 – 2 בדצמבר 2005
 קישורים חיצוניים
 www.floricienta.com.ar
 דף התוכנית ב-IMDb
פלוריסיינטה היא טלנובלה ארגנטינאית, שנוצרה על ידי כריס מורנה ושודרה בשנים 2004–2005. שודרה בישראל בין השנים 2005 -2006 על ידי הערוץ פוקס קידס (2005) וג'טיקס (2006). בעקבות הצלחתה של הסדרה בארץ כוכבי הסדרה הגיעו לישראל לסיבובי הופעות. כיום הסדרה זמינה לצפייה ב-yesVOD kids ומשודרת בשידורים חוזרים בערוץ Kidz למנויי yes.
הסדרה, מבית היוצר של כריס מורנה, מופקת על ידי אותו צוות הפקה של הסדרה "קטנטנות". צילומי הסדרה החלו ב-15 במרץ 2004 בארגנטינה.
עלילה > עונה ראשונה

פלורנסיה פזארינו (סנטיז'ן), בחורה בת 20 מלאת חיים ושמחה שמאמינה בפיות שלה ששומרות עליה, וחולמת למצוא יום אחד את האביר על הסוס הלבן שלה.
פלור התייתמה מאימה בגיל צעיר, גדלה עם דודתה טיטינה והאמינה כי אביה ברח אל הים ביום שאימה נפטרה ומאז עקבותיו נעלמו, אך בהמשך הסדרה מתגלה שמי שחשבה שהוא אביה הוא לא והיא בעצם ביתו של אלברטו סנטיז'ן, אביהן של דלפינה וסופיה ובעלה של מללה.
פלור וחבריה: קלרה, נטה, פצ'ה ובטה הקימו להקת רחוב, ויחד הם יוצרים מוזיקה כשפלור היא סולנית הלהקה.
בצד השני של הסיפור, פדריקו פריצנוולדן, איש ממורמר וקשה רוח, מחליט לחזור למשפחתו ולאחיו לאחר שנסע עם חברתו המרשעת דלפינה.
אחיו של פדריקו; פרנקו, ניקולס, מיה, מרטין ותומאס הם ילדים מופרעים וקשי התנהגות, לכן פדריקו מחליט להיעזר במטפלת, אך לא מצליח לבחור את המתאימה.
הוא מכיר את פלור במסיבה שהאחים שלו מארגנים בבית (מבלי ידיעתו והסכמתו) שבה פלור היא הזמרת. פלור שרה במסיבה נוספת שאחיו של פדריקו מארגנים ופדריקו מגיע ושוכח שם את הארנק שלו.
באותו לילה מגיעה פלור כדי להחזיר לפדריקו את הארנק שלו ששכח במסיבה, ומכיוון שפדריקו אמר לגרטה האומנת, שמי שתתדפוק ראשונה בדלת היא תהיה העוזרת, פלור דופקת בדלת והוא מציע לה בית ועבודה והיא מסכימה.
האחים של פדריקו מאשימים את הזמרת בכל המעשים שקרו בבית, לכן פלור מסתירה ממנו שהיא הזמרת.
העלילה מסתבכת כאשר פדריקו ופלורנסיה מתאהבים, אך דלפינה, חברתו של פדריקו, לא רוצה להיפרד ממנו בגלל עושרו ולכן היא משקרת ואומרת לו שהיא בהריון, שהיא מאבדת את התינוק, ולבסוף כדי שיתחתנו מעמידה פנים שבעקבות איבוד התינוק היא חולה ועומדת למות.
בפרקי הסיום של הסדרה, הוא מגלה את השקר, ומתחתן עם פלורנסיה בסתר.
לפני שתהליך הגירושין מסתיים פדריקו נדרס על ידי רכב, בניסיון להציל את הרוזן מקסימו אוגוסטו קלדרון דה-לה הוז'ה וכשפלור שבורה בעונה השנייה משחק מקסימו את תפקידו של פדריקו ופלור מתאהבת בו.
עלילה > עונה שנייה

פלורנסיה איבדה את אהבת חייה, בני משפחת פריצנוולדן האהובים עליה נמצאים תחת חסותן של דלפינה ומללה המרשעות אשר מנצלות את החוק שלצידן כדי להתעלל במתגוררי הבית ובמיוחד להשפיל את פלור.
הכול שחור בחייה של פלורנסיה, אך הכול עומד להשתנות.
מקסימו אוגוסטו קלדרון דה לה הוז'ה, רוזן של קריקורגן, לא זוכר דבר ממעשיו בשעתיים האחרונות שבהן פדריקו השתלט על גופו.
הוא נופל, כאשר הוא מתעורר הוא רואה את פלור כששניהם לכודים בערמת קצף בסמטה.
אף אחד מהשניים לא יודע מיהו השני, הרושם הראשוני הופך לקונפליקט ובין השניים נוצרת משיכה.
מקסימו רק רוצה להמשיך את חייו הרגועים של רווק רודף נשים, אך הודעה בלתי צפויה משנה את תוכניתו : לא ידוע איך, מתי ולמה קיבל את סמכות על אפוטרופוס ילדי פריצנוולדן.
החל מאותו הרגע, מקסימו מרגיש שעליו לקחת את האחריות שהוטלה עליו.
אך הדו-קיום באחוזת פריצנוולדן לא יהיה קל לבן אדם כמו מקסימו.
היחסים בין דלפינה לפלורנסיה מתוחים מיום ליום והמריבות בבית מתרבות. מקסימו מתחיל להרגיש משיכה לפלור, אך פעמים רבות הוא לא מסוגל להתעלם מנוכחותה של דלפינה האלגנטית והיפה.
פלורנסיה בדרך להפוך לאשת עסקים, מיליונרית, והיא חשה כי סוף סוף תוכל לחיות לצד אהבתה הגדולה והאמיתית (אך היא מרגישה שהיא בוגדת באהבתה הגדולה לפדריקו שמת בעונה הראשונה).
פלורנסיה מתלבטת בין מקסימו ללורנסו- בעלה של דלפינה ומזכירו של מקסימו שהתאהב בפלורנסיה.
היא מאוהבת במקסימו, אך לורנסו עושה הכול כדי שהיא תאהב אותו : הוא משקר לה ולכולם ועושה את עצמו נכה (ש"נרפא" בשלב מאוחר יותר).
הודות לתוכניתה הזדונית של דלפינה, פלור חוששת כי מקסימו הוא השותף שלה (של דלפינה), עד שהיא רואה את קלטת וידאו שהשאיר פדריקו.
היא מראה אותה לפרנקו, שלא מסכים להראות אותה למקס.
דלפינה מגיעה לחדר בזמן שפלור ופרנקו רואים את הקלטת אך היא לא מצליחה לצפות בה.
פלור נוסעת לקריקורגן לאחר שמקס נוסע גם הוא כדי לחפש את פלור, אך בקריקורגן פורצת מלחמה.
משום כך, לא מתאפשרות טיסות, שניהם מתגנבים למטוס שנוסע לארץ שכנה, נפגשים על המטוס ועוצרים אותו.
כשמקס ופלור חוזרים הביתה אהבתם פורחת.
כשלורנסו, דלפינה, מללה ובוניז'ה מבחינים כי המצב הוא לרעתם, הם מתכננים תוכנית המורכבת מסדרה של תאונות אשר יגרמו למקס לחזור לדלפינה. התוכנית מצליחה, מקס ודלפינה מתחתנים, לצערה הרב של פלור. דלפינה ומקס נוסעים לירח דבש וכשהם חוזרים מקס חולה מאוד. מקס רואה את פלור וסגונדו מתנשקים ומתמוטט, הוא מועבר לטיפול נמרץ במצב קריטי אך פלור מרפאת אותו. מקס מנסה לגרום לפלור לשכוח אותו ולהתאהב בסגונדו אך הוא לא מרוצה מהתוצאות. במקביל פרנקו מגלה שהוא המאומץ האמיתי וגם את השקר של מללה ושבור אך מרוצה מכך שיכול עכשיו להיות עם בת דודתו אוליביה (שהתגלה שהיא לא בת דודתו). מאוחר יותר מקס רוצה לבקש גירושין מדלפינה שחושפת את פרצופה האמיתי והשקרי ככה שמקס מגרש אותה מן הבית. בהמשך דלפינה עושה כביכולתה להיכנס לבית, לנקום בילדים ובמקס, ולהרוג את פלור.
לאחר ניסיון הרצח של דלפינה בפלור היא ומללה ובעלה של מללה בוניז'ה נעצרים. לאחר שנודע לה שפלור בהריון ממקסימו ושהיא הולידה שלושה ילדים היא מתכננת לפגוע בהם אך לבסוף פוגעת בלורנסו.
לבסוף בטקס ההטבלה של שלישיית ילדיהם של פלור ומקס, דלפינה מביעה חרטה על מעשיה הרעים כלפי פלור, מקס והילדים. פלור ודלפינה מגלות שלורנסו ודלפינה נשואים ולאחר מכן מתכננים להתחתן אך התואר של מקסימו קובע כי הוא יוכל להתחתן עם פלור רק בעוד שנתיים, בעקבות זה מקסימו מוותר על המלכות ועל התואר רוזן כדי להתחתן עם פלור ושניהם מתחתנים מול אלפי אנשים ברוב פאר והדר.
דמויות מרכזיות

פלורנסיה סנטיז'ן-פאזארינו (פלורנסיה ברטוטי)
פדריקו פריצנוולדן (חואן מנואל חיל נבארו)
מקסימו אגוסטו קלדרון דה לה הוז'ה (פאביו די תומאסו)
פרנקו פריצנוולדן (בנחמין רוחאס)
דלפינה סנטיז'ן (איסבל מסדו)
מריה לאורה "מללה" טורס אוביידו סנטיז'ן (גרסיאלה סטפני)
קלאודיו בוניז'ה (ג'רארדו צ'נדו)
לורנסו מונקו (אסטבן פרול)
גרטה פון-בטהובן (האני טריילס)
ניקולס פריצנוולדן (ניקולס מאקיואס)
מיה פריצנוולדן (פאולה סלוסטרו)
מרטין פריצנוולדן (אגוסטין סיירה)
פלומה מונקו  (קמילה בורדונבה)
רוברטה (מריאנה אספוסיטו)
תומאס פריצנוולדן (סטפנו דה גרגוריו)
אוליביה פריצנוולדן (ברנדה גנדיני)
סופיה סנטיז'ן (אנחלס בילבאני)
פצ'ה (דיאגו צ'ילד)
קלרה (מריאנה סליגמן)
נטה (מיכאלה ואסקס)
בטה (דיאגו מסחליו)
ולנטינה (מאידה אנדרנצ'י)
טיטינה (זולמה פאידד)
פס אלנקטרה (אאוחניה סוארס)
מרינה (קטלינה ארטוסי)
בעקבות הסדרה

לסדרה הופקו כמה מופעי תיאטרון שהצליחו בארגנטינה ויצאו לסיבוב הופעות עולמי שכלל גם את ישראל.
מופע העונה השנייה הצליח גם בארגנטינה ויצא לסיבוב הופעות, אך לא הופיע בישראל.
ב-2006 הועלה מופע שהכיל בתוכו את שירי שתי העונות של פלוריסיינטה והיה מוצלח כמו קודמיו.
סיבוב ההופעות כלל את מדינות דרום אמריקה ומרכז אמריקה.
בעקבות הסדרה > בישראל

סיבוב הופעות של מופע העונה הראשונה בארץ נערך באפריל 2005 בהיכל הספורט יד אליהו בתל אביב. המופע נחל הצלחה רבה ולכל מופע הגיעו בין 8500–10000 צופים. המופע עלה בארץ לאחר סיום העונה הראשונה של הסדרה וסמוך לשידור העונה השנייה בארגנטינה. טרם עלייתו בארץ עלו תהיות רבות לגבי השתתפותו של חואן מנואל חיל נבארו שגילם את פדריקו בעונה הראשונה ועזב את הסדרה לאחר סכסוך עם יוצרת הסדרה. הועלו שמועות שבנחמין רוחאס ימלא את תפקידו במופע על אף שהוא כבר משתתף בתפקיד אחר במופע. לבסוף לאחר לחצים רבים, הצליחה ההפקה לצרף את נבארו לסיבוב ההופעות הישראלי על אף שהוא כבר לא חלק מצוות השחקנים הנוכחי לגלם את אותו התפקיד שמילא בהפקה הארגנטינאית של המופע.
בשנת 2006 יצא אלבום מדבקות של העונה הראשונה של הסדרה בהוצאת PMI.
בעקבות הסדרה > עיבודים מקומיים

בברזיל, פורטוגל וצ'ילה שודרה תוכנית בשם "פלוריבלה" המבוססת על הסדרה,
וכן גם יצאו גרסאות לסדרה בקולומביה ומקסיקו.
ג'ון נטלס

| --- | --- |

ג'ון נטלס בהמבורג, 2015
 לידה:  11 באוקטובר 1943 (בן 81) סיינט אוסטל, הממלכה המאוחדת 
 שם לידה:  John Vivian Drummond Nettles 
 סוגה מועדפת:  קומדיה שייקספירית 
 מדינה:  הממלכה המאוחדת 
 תקופת הפעילות:  מ-1970
 מקום לימודים:  אוניברסיטת סאות'המפטון  Poltair School 
 פרסים והוקרה:  קצין במסדר האימפריה הבריטית 
 פרופיל ב-IMDb
 
ג'ון נטלס
ג'ון ויוויאן דרומונד נטלס (באנגלית: John Vivian Drummond Nettles; נולד ב-11 באוקטובר 1943) הוא שחקן וסופר אנגלי. עיקר פרסומו בא לו מתפקידיו בסדרות הטלוויזיה "ברז'רק" ו"רציחות במידסומר".
ביוגרפיה

ג'ון נטלס נולד בסיינט אוסטל שבקורנוול בשנת 1943. הוא אומץ על ידי אריק נטלס, נגר במקצועו, ואשתו אלזי. אימו הייתה אחות אירית שהגיעה לעבוד באנגליה במהלך מלחמת העולם השנייה. נטלס למד בבית הספר היסודי בסיינט אוסטל. ב-1962 למד היסטוריה ופילוסופיה באוניברסיטת סאות'המפטון. שם החל להופיע על הבמה, אחרי סיום לימודיו באוניברסיטה התחיל לשחק בתיאטרון רויאל קורט.
ביוגרפיה > קריירת משחק

בשנים 1969 – 1970 שיחק בתיאטרון נורת'קוט באקסטר והופיע לראשונה על מסך הקולנוע בסרט "One More Time". בשנה לאחר מכן גילם את ד"ר איאן מקנזי בדרמה התקופתית "A Family at War", והמשיך בתפקיד זה עד 1972. אחרי כן הופיע בתפקידים קטנים בתוכניות טלוויזיה רבות בהן "The Liver Birds", "דיקנס בלונדון", "רובין משרווד" ובפרק בסדרה "אויב על סף ביתי" ששודר במרץ 1978. הסדרה מתרחשת בגרנזי בתקופת הכיבוש הגרמני במלחמת העולם השנייה, ונטלס הופיע בתפקיד בלש משטרה שנצטווה לעבוד עבור הגרמנים. עוד הופיע בתפקיד ג'יילס סאטון הנוכל בסדרה "Heartbeat" של ITV.
ב-1981 החל נטלס להופיע בסדרת הטלוויזיה "ברז'רק" המתרחשת בג'רזי בתפקיד ג'ים ברז'רק שהפך אותו להיות מוכר בכל בית. הסדרה כללה 87 פרקים ורצה עד 1991. עם סיום הסדרה הופיע נטלס עם הרויאל שייקספיר קומפני במשך חמש עונות במחזות "אגדת חורף", "נשות וינדזור העליזות", "ריצ'רד השלישי", "יוליוס קיסר" וכן ב-"The Devil is an Ass". ב-1992 השתתף נטלס בתפקיד אורח בסדרה "Boon", וב-1993 גילם שוב את ג'ים ברז'רק בסדרה הפרודית "The Detectives".
ב-1995 הציע בריאן טרו-מיי לנטלס להופיע בתפקיד "טום ברנבי" בסדרת מתח חדשה בהפקתו בשם "רציחות במידסומר". זה הפך להיות התפקיד המרכזי השני בקריירה שלו, שוב כשוטר. בזכות תפקיד זה היה נטלס מוכר לא רק בבריטניה אלא ברחבי העולם. ביום הקופסאות ב-2003 גילם שוב את ברנבי בפרק בסדרה הקומית "פרנץ' וסונדרס". ב-2001 הופיע נטלס בפרק בסדרה "Heartbeat". ב-2007 השתתף בסדרה הקומית ברדיו 4 של ה-BBC "ויל סמית' מגיש הטאו של ברז'רק" יחד עם הקומיקאי ויל סמית, על אודות מעריץ אובססיבי של הסדרה.
בפברואר 2009 נמסר שנטלס יסיים את תפקידו בסדרה "רציחות במידסומר" אחרי שתי עונות נוספות. הופעתו האחרונה על המסך הייתה ב-2 בפברואר 2001. בסך הכל הופיע בסדרה ב-81 פרקים.
בין השנים 1996 ו-2005 היה נטלס קריין בסדרה התיעודית "Airport" של ה-BBC.
ב-2010 הוא כתב הפיק והגיש סדרה תיעודית בת שלושה פרקים בשם "Channel Islands at War" לציון 70 שנה לפלישה הגרמנית לאיי התעלה והכיבוש שבעקבותיו. הוא קיבל מכתבי איום מתושבי ג'רזי, שהאשימו אותו בכך שהוא רומז בתוכנית שבני האי היו משתפי פעולה עם הנאצים. הוא אמר להגנתו ש"לא הייתה דרך להימנע משיתוף פעולה עם כוחות הכיבוש, ששלטו על האוכלוסייה האזרחית. אם לא היית הולך בתלם, היו יורים בך."
ביוגרפיה > ספרים

במהלך צילומי הסדרה "ברז'רק" באי ג'רזי כתב את הספר "Bergerac's Jersey", מדריך טיולים לאתרי הצילום של הסדרה. הספר הבא שפרסם היה "John Nettles' Jersey: A Personal View of the People and Places" על הנוף של האי ג'רזי האישים וההיסטוריה שלו.
ב-1991 כתב את הספר האוטוביוגרפי למחצה "Public Place: Confessions of a Mini Celebrity" על היותו "שובר לבבות שלא ברצונו" לנשים הצופות בסדרה "ברז'רק". הספר יצא לאור מחדש כספר אלקטרוני בקינדל של אמאזון ב-2014 בעקבות שידורים חוזרים של הסדרה ב-BBC כחלק מאוסף הנוסטלגיה.
בשנת 2012 כתב נטלס את הספר "Jewels and Jackboots" על הכיבוש הגרמני של איי התעלה הבריטיים בשנים 1940–1945. המהדורה נמכרה תוך שבועות אחדים. בשל דרישת הקהל הספר פורסם שוב ב-2013 בכריכה דקה ובגרסת קינדל.
ביוגרפיה > חיים אישיים

ב-1966 התחתן עם ג'ויס, אשתו הראשונה, שעבדה ב-23 פרקים של "רציחות במידסומר". ב-1970 נולדה בתם אמה. בני הזוג התגרשו ב-1979. הוא התחתן בשנית עם קתרין סילי ביולי 1995 באיבשהם, ווסטרשייר. הם חיים בפייוורת'י שבדבון.
ב-2010 הוענק לנטלס תואר קצין מסדר האימפריה הבריטית (OBE).
ב-21 בספטמבר 2012 הוענק לו תואר דוקטור של כבוד מטעם אוניברסיטת פלימות'.
פילמוגרפיה

| שנה | שם | שם באנגלית | תפקיד | הערות |
| --- | --- | --- | --- | --- |
| 1969 |  | The Expert | ג'ון פרנקלין | בפרק "Lie Down, You're Dead" |
| 1970 |  | One More Time | דיקסון |  |
| 1970 |  | ITV Sunday Night Drama | מתודיסט | בפרק "A Man Against His Age" |
| 1971–1972 |  | A Family at War | איאן מקנזי | סדרת טלוויזיה |
| 1973 |  | The Adventures of Black Beauty | אדווין פלגרייב | בפרק "The Debt" |
| 1976 |  | Dickens of London | מקרון | מיני-סדרה |
| 1976 |  | Arnhem: The Story of an Escape | תיאור רדמן |  |
| 1972–1976 |  | The Liver Birds | פול | סדרת טלוויזיה |
| 1977 |  | Holding On | הרברט גודינגס | סדרת טלוויזיה (3 פרקים) |
| 1977 |  | BBC2 Play of the Week | תיאו רדמן | בפרק "Arnhem: The Story of an Escape" |
| 1978 | אויב על סף ביתי | Enemy at the Door | סמל בילוש רוי לואיס | בפרק "Officers of the Law" |
| 1980 | הסוחר מוונציה | The Merchant of Venice | בסניו | סרט טלוויזיה |
| 1981 |  | BBC2 Playhouse | ג'רלד | בפרק "Findings on a Late Afternoon" |
| 1982 | השעה של אגאתה כריסטי | The Agatha Christie Hour | ראול לטרדו | בפרק "The Fourth Man" |
| 1984 | רובין הוד | Robin Hood | פיטר דה לאון | בפרק "The Prophecy" |
| 1991 |  | Tonight at 8.30 | פיטר גילפין | בפרק "Hands Across the Sea" |
| 1991 |  | Noel's Christmas Presents |  | סרט טלוויזיה |
| 1981–1991 | ברז'רק | Bergerac | ג'ים ברז'רק | סדרת טלוויזיה |
| 1992 |  | Boon | ג'ו גרין | בפרק "Queen's Gambit" |
| 1993 |  | The Detectives | ג'ים ברז'רק | בפרק "Studs" |
| 1994 | רומיאו ויוליה | Romeo & Juliet | קפולט | סרט טלוויזיה |
| 1995 |  | All Men Are Mortal | סנייר |  |
| 1998 |  | The Tourist Trap | קריינות | סדרת טלוויזיה (פרק אחד) |
| 1998 |  | Disaster | קריינות | בפרק "The Millennium Time-bomb" |
| 1998 |  | Fraud Squad | קריינות |  |
| 2001 | בקצב הלב | Heartbeat | ג'יילס סאטון | בפרק "Still Water" |
| 2002 | כלבם של בני בסקרוויל | The Hound of the Baskervilles | ד"ר ג'יימס מורטימר | סרט טלוויזיה |
| 2003 | פרנץ' וסונדרס | French and Saunders | פקד בילוש ברנבי | בפרק "French and Saunders Actually" |
| 1997–2011 | רציחות במידסומר | Midsomer Murders | פקד בילוש טום ברנבי | סדרת טלוויזיה |
| 2016 |  | Never Land | הדייג ג'ון | סרט קצר |
| 2016–2017 | פולדארק | Poldark | ריי פנוונן | סדרת טלוויזיה; 9 פרקים |
ג'ין קראנץ

| --- | --- |

ג'ין קראנץ, 2005
 לידה:  17 באוגוסט 1933 (בן 91) טולדו, אוהיו, ארצות הברית
 מדינה:  ארצות הברית ארצות הברית
 פעילות בולטת:  מנהל טיסה במשימות אפולו 11, אפולו 13
 השכלה:  אוניברסיטת סנט לואיס  Parks College of Engineering, Aviation and Technology  Central Catholic High School 
 תקופת הפעילות:  1960–1994 (כ־34 שנים)
 מעסיק:  נאס"א 
 תפקיד:  מנהל טיסה בשירות נאס"א
 מספר צאצאים:  6 
 פרסים והוקרה:  
 
יוג'ין פרנסיס "ג'ין" קראנץ (באנגלית: Eugene Francis Kranz; נולד ב-17 באוגוסט 1933) הוא מהנדס חלל אמריקאי, טייס קרב בדימוס, ומנהל טיסות בדימוס בנאס"א. קראנץ שימש כמנהל הטיסות הראשי של נאס"א בעת ביצוע המשימות של תוכניות ג'מיני ואפולו, כולל משימת הנחיתה הראשונה על הירח, אפולו 11. הוא ידוע גם כמי שניהל את המאמצים המוצלחים להצלת צוות אפולו 13, שלאחר מכן תוארו בסרט "אפולו 13", שבו הוא גולם על ידי השחקן אד האריס. הוא גם ידוע בזכות התספורת הצבאית הקצוצה ובווסטים השונים שהוכנו על ידי אשתו, מרתה קראנץ.
קראנץ הוא דמות בולטת בהיסטוריה של חקר החלל המאויש בארצות הברית, ההתגלמות של 'הקשיחים והכשירים של נאס"א' (מתוך "אימרת קראנץ", Krantz Dictum). קראנץ היה נושא של סרטים, סרטים דוקומנטריים, ספרים ומאמרים. קראנץ הוא זוכה מדליית החירות הנשיאותית. בשנת 2010 דורג קראנץ במקום השני כגיבור חלל בסקר של קרן החלל.
ילדותו ותחילת הקריירה

קראנץ נולד ב-17 באוגוסט 1933, בטולדו שבאוהיו. הוא גדל בחווה שהשקיפה על מפעל הייצור של ג'יפ. אביו, ליאו פיטר קראנץ, היה בנו של מהגר גרמני ושימש כחובש צבאי במלחמת העולם הראשונה. אביו הלך לעולמו בשנת 1940 כאשר יוג'ין היה רק בן שבע. לקראנץ שתי אחיות גדולות, לואיז והלן.
התעניינותו המוקדמת בטיסה ובחלל ניכרה כבר בנושא התיזה שלו בתיכון, שכותרתה "The Design and Possibilities of the Interplanetary Rocket". לאחר סיום לימודיו בתיכון בשנת 1951, פנה ללימודים במכללה. הוא סיים תואר ראשון במדעים בהנדסת אווירונאוטיקה באוניברסיטת סנט לואיס בשנת 1954, ולאחר מכן קיבל דרגת סגן במילואים בחיל האוויר האמריקאי, תוך שהוא משלים אימוני טיסה בבסיס חיל האוויר בטקסס בשנת 1955. זמן קצר לאחר שקיבל את כנפי הטיסה, נשא לאישה את מרתה קאדינה, בתם של מהגרים מקסיקנים שברחו ממקסיקו במהלך המהפכה המקסיקנית. במהלך מלחמת קוריאה, נשלח קראנץ לקוריאה הדרומית להטיס את מטוס ה-F-86 סייבר לסיורים סביב האזור המפורז קוריאני.
לאחר שסיים את שירותו בקוריאה, עזב קראנץ את חיל האוויר לחברת מקדונל, שם סייע במחקר ובבדיקות של טילי קרקע-אוויר וטילי אוויר-קרקע חדשים עבור חיל האוויר האמריקני.
הקריירה בנאס"א

קראנץ עזב בהמשך את מקדונל והצטרף לקבוצת חקר החלל של נאס"א שישבה באותו הזמן במרכז המחקר בלאנגלי, וירג'יניה. עם הצטרפותו לנאס"א, שימש כקצין תהליכים בבקרת משימת הניסוי הראשונה של תוכנית מרקורי.
כקצין תהליכים, היה קראנץ אחראי על שילוב בקרת השליטה במרקורי עם צוות בקרת השיגור בקייפ קנוורל, פלורידה, כשהוא כותב את הליכי בדיקת מצב השיגור ("GO/NO GO") שקובעים מתי יש לתת למשימות להמשיך כמתוכנן ומתי לבטלן. קראנץ ביצע את התפקיד הזה עבור כל טיסות מרקורי הלא מאוישות ואחר כך המאוישות, מרקורי-רדסטון 3 ומרקורי-אטלס 6, שהיו בהתאמה הראשונות לשים אסטרונאוטים אמריקאים בחלל ובמסלול סביב כדור הארץ.
לאחר משימת מרקורי-אטלס 6, קודם קראנץ לתפקיד עוזר מנהל הטיסה במשימה מרקורי-אטלס 7 שנערכה במאי 1962. הוא המשיך בתפקיד זה במשך שתי טיסות מרקורי הנותרות ושלוש הטיסות הראשונות של תוכנית ג'מיני. קראנץ קודם לאחר מכן לתפקיד מנהל טיסה ומילא לראשונה תפקיד זה במשימת ג'מיני 4 שנערכה ב-1965, בה התקיימה הפעילות החוץ-רכבית הראשונה של ארצות הברית. אחרי ג'מיני הוא כיהן כמנהל טיסה במשימות אפולו האי-זוגיות. הוא שימש מנהל טיסה במשימת אפולו 11 בה התבצעה הנחיתה הראשונה על הירח ב-20 ביולי 1969.